明古頌（一作「授指」）
作者：智閑
朝代：唐

paragraphs: 古人骨，多靈異。
賢子孫。
密安置。
此一門，成孝義。
人未達，莫差池。
須志固，遣狐疑。
得安靜，不傾危。
向即遠，求即離。
取即失（一作「急」），急（一作「失」）即遲。
無計校，忘覺知。
濁流識，今古僞。
一剎那，通變異。
嵯峨山，石火起（一作「氣」）。
內裏發，焚巔𡻭。
無遮攔，燒海底。
決網疎，靈焰細。
六月臥，去被衣（一作「衣被」）。
蓋不得，無假僞。
達道人，習（一作「唱」）祖意。
我師宗，古來諱。
唯此人，善安置。
足法財，去（一作「具」）慙愧。
不虛施，用處諦。
有人問，小（一作「少」）呵氣。
更尋（一作「審」）來，說米貴。